Ένα απίστευτο περιστατικό συνέβη στον Πύργο καθώς ύποπτο κρούσμα κορωνοϊού το «έσκασε» από το νοσοκομείο.

Ειδικότερα το μεσημέρι της Παρασκευής πολίτης που βρισκόταν στο νοσοκομείο Πύργου, παρουσίασε συμπτώματα κορωνοϊού και ζητήθηκε από γιατρούς να εξεταστεί ως πιθανό κρούσμα.

Ωστόσο πριν καλά καλά τελειώσει η εξέταση ο ίδιος το… έσκασε.

Σύμφωνα με πληροφορίες του ilialive.gr ο πολίτης που διαμένει σε χωριό κοντά στον Πύργο επισκέφτηκε το νοσοκομείο για να εξεταστεί για τον ύποπτο ιό.

Το ιατρικό και νοσηλευτικό προσωπικό, τον ενημέρωσαν πως μπορεί να είναι πιθανό κρούσμα λόγω συμπτωμάτων και του ζήτησαν να μεταφερθεί σε ειδικό χώρο για προσωρινή νοσηλεία και λήψη δείγματος προς εξέταση, ώστε να επιβεβαιωθεί ή όχι αν πρόκειται για κρούσμα.

Ο πολίτης όμως -άγνωστο γιατί – επέλεξε να μην ακολουθήσει τις εντολές των γιατρών και τράπηκε σε φυγή.

Σύμφωνα με άλλες πηγές, ο πολίτης πήγε στο χώρο που του πρότειναν και πριν ολοκληρωθεί η διαδικασία, έφυγε.

Για το περιστατικό ενημερώθηκε η Αστυνομία.